Diari Oficial de la Generalitat Valenciana


Sumari del DOGV 6691, del 13-01-2012 (2011/12979)

Notificació de la sentència dictada en el judici ordinari número 1109/2006.
---------------------------------------------------------------------------

### Dades del document

Número de DOGV
:   6691

Data del DOGV
:   13-01-2012

Secció del DOGV
:   IV. ADMINISTRACIÓ DE JUSTÍCIA

Número del document
:   2011/12043


Organisme emissor
:   Jutjat de Primera Instància Número 14 de València

Tipus de document
:   Edicte

Notificació de la sentència dictada en el judici ordinari número 1109/2006. [2011/12466]  
Procediment ordinari 001109/2006  
De: María José Morales Gabriel i Andrés Ballester Ríos.  
Procurador: Carlos Gil Cruz.  
Contra: Manuel Monzó Torrijo, Concepción Valls Morant i herència jacent d'Ángel Monzó Torrijo.  
Procurador: -  
En aquest procediment de judici ordinari, seguit a instàncies de María José Morales Gabriel i Andrés Ballester Ríos contra Manuel Monzó Torrijo, Concepción Valls Morant i herència jacent d'Ángel Monzó Torrijo, s'ha dictat la sentència que, literalment, és com segueix:  
«Jutjat de Primera Instància número 14 de València  
Assumpte civil 1109/2006  
Sentència número 233/2011  
Jutgessa que la dicta: María Asunción Solis García del Pozo.  
Lloc: València.  
Data: 4 de novembre de 2011.  
Part demandant: María José Morales Gabriel i Andrés Ballester Ríos.  
Advocat: -  
Procurador: Carlos Gil Cruz.  
Part demandada: Manuel Monzó Torrijo, Concepción Valls Morant i herència jacent d'Ángel Monzó Torrijo.  
Advocat: -  
Procurador: -  
Objecte del judici:   
Antecedents de fet  
Primer. El procurador dels tribunals Carlos Gil Cruz, en nom i representació de María José Morales Gabriel i Andrés Ballester Ríos, va formular una demanda de judici declaratiu ordinari contra Concepción Valls Morant i contra l'herència jacent de Manuel Monzó Torrijo; en la qual després d'al·legar els fets que va considerar convenient i els fonaments de dret que va estimar aplicables, va acabar sol·licitant que, amb els tràmits legals previs, es dicte sentència en què es decrete la nul·litat de l'escriptura de compravenda subscrita entre els actors i els demandats el 23 de juny de 1982, davant del notari de València Emilio Garnelo Codoñer, amb el número 1499 del seu protocol, així com tots els assentaments registrals que en porten causa; i que els impose les costes processals.  
Segon. Admesa a tràmit la demanda anterior, es van citar a termini els demandats mitjançant un edicte, atés que van resultar infructuoses les gestions realitzades a fi d'esbrinar el seu domicili o residència. Els demandats no es van personar en el procés, per la qual cosa van ser declarats en situació de rebel·lia.  
 Tercer. En data 3 de novembre de 2011, es va celebrar l'audiència prèvia al judici, amb l'única assistència de la part demandant, que va ratificar la seua pretensió i va proposar prova documental que ja consta en les actuacions; per la qual cosa en aplicació del que estableix l'article 429.8 de la Llei d'Enjudiciament Civil, el judici va quedar sense més tràmit finalitzat i vist per a dictar sentència.  
 Quart. Que, en la tramitació d'aquest procés s'han observat les prescripcions legals.  
Fonaments de dret  
Primer. La pretensió sol·licitada en la demanda instada per María José Morales Gabriel i Andrés Ballester Ríos contra Concepción Valls Morant i l'herència jacent de Manuel Monzó Torrijo, en els termes transcrits en els antecedents de fet d'aquesta sentència es fonamenten en els següents pressupòsits fàctics:  
- Els actors, en el seu moment i en unió d'altres, van promoure la construcció d'un edifici a València, a l'avinguda de Blasco Ibáñez, número 107 actual (abans 105), dins del conjunt de la qual es va ubicar una planta de soterrani destinada a aparcament de vehicles, que es va inscriure com a finca única al Registre de la Propietat de València número 1, finca número 32.059, inscripció 1a.  
- Els senyors Ballester i Morales van vendre, mitjançant un document privat subscrit el 8 de novembre de 1974, als demandats Concepción Valls i Manuel Monzó Torrijo, la plaça de garatge número 53 de l'edifici. I van vendre al mateix temps, mitjançant un document privat subscrit el 17 de juliol de 1974, a Asdrúbal Lievana Muñoz, la plaça de garatge número 51 del mateix edifici.  
- Manuel Monzó Torrijo va sol·licitar que s'elevara a pública la compravenda realitzada per a la seua inscripció posterior al Registre de la Propietat; i es va atorgar escriptura pública de compravenda davant del notari de València, Emilio Garnelo Codoñer, en data 2 d'agost de 1979, i es va inscriure registralment la transmissió d'una quota de la planta de soterrani.  
- En data 14 de juny de 1982, el mateix adquirent el senyor Monzó Torrijo s'adreça als actors en una carta en què, amb un oblit patent que havia firmat l'escriptura de 2 d'agost de 1979, autoritza la seua esposa i un cunyat perquè el representen en la firma de la compravenda de la plaça número 53; i confiats en la bona fe, i sense efectuar comprovacions que hagueren permés detectar que ja s'havia escripturat, un apoderat dels demandants va atorgar, novament, escriptura de compravenda de la plaça de garatge a favor de Concepción Valls i Manuel Monzó, representats per José García Gómez, en data 23 de juny de 1982, davant del notari Emilio Garnelo Codoñer i amb el número 1499 del seu protocol; i es va inscriure, com en l'ocasió anterior, una quota de la planta de soterrani, amb la qual els esposos els senyors Monzó-Valls inscriuen en dues quotes la planta de soterrani.  
  
- Posteriorment, Asdrúbal Liévana Muñoz, adquirent de la plaça de garatge número 51, va sol·licitar que es protocol·litzara notarialment el contracte privat de compravenda, la qual cosa es va efectuar el 6 de juny de 2001 en escriptura autoritzada pel notari de València, Alberto Domingo Puchol, amb el número 2.281 del seu protocol.  
- Quan l'escriptura del senyor Liévana arriba al Registre de la Propietat, i haver sigut aquesta l'última quota indivisa de soterrani que s'elevava a document públic, el Registre denega la seua inscripció perquè les quotes de participació de la planta de soterrani havien sigut ja esgotades. I és llavors, quan revisant els antecedents, els actors detecten l'error, que es localitza en la segona escriptura atorgada als senyors Monzó-Valls, que havia suposat una doble escriptura d'una sola quota. Aquesta circumstància es va fer saber als hui demandats, als quals es va requerir perquè procediren a l'anul·lació de la segona escriptura, de la qual cosa van fer cas omís.  
Addueixen els demandants que han patit un error que els va portar a elevar a públic la mateixa plaça de garatge, la número 53, a favor dels mateixos compradors. I postulen, en fi, la nul·litat de la segona escriptura de compravenda, atorgada el 23 de juny de 1982 davant del notari Emilio Garnelo Codoñer.  
Aquestes pretensions no han resultat contradites, atés que els demandats no es van personar en el procés, per la qual cosa se'ls va declarar en rebel·lia processal.  
Segon. La prova practicada es contrau en aquest cas a la documental aportada juntament amb l'escrit de demanda, consistent en: contractes privats de compravenda de les places de garatge número 51 i 53; còpies de les escriptures públiques de compravenda de data 2 d'agost de 1979 i 23 de juny de 1982, relatives a la plaça número 53, a favor dels demandats (doc. núm. 4 3 i 5); còpies fefaents de l'acta de protocol·lització de document, i de ratificació atorgada per Asdrúbal Liévana Muñoz, relatius a la plaça de garatge número 51 (doc. núm. 6 i 7); així com l'acta notarial de requeriment als senyors Monzó Torrijo i Valls Morant (doc. núm. 8).  
Aquests documents no han sigut impugnats ni contradits per la part demandada, per la qual cosa fan prova plena en el judici (art. 177-052 ENJ); i del seu contingut s'infereix la veracitat dels fets fonamentadors de la pretensió actora, tal com han restat exposats.  
El que es planteja és la possible anul·labilitat o nul·litat relativa de l'article 1300 del Codi Civil, que pressuposa que en el contracte que es tracta d'anul·lar concorren els requisits de l'article 1261 del mateix cos legal, sempre que manquen d'algun dels vicis que els invaliden d'acord amb la llei. I segons l'article 1265 del Codi Civil, "serà nul el consentiment prestat per error, violència, intimidació o dolor".  
  
L'error constitueix un fals coneixement de la realitat, capaç de dirigir la voluntat a l'emissió d'una declaració no efectivament volguda. I perquè invalide el consentiment, cal que es dicte sobre la substància de la cosa que siga objecte del contracte, o sobre aquelles condicions d'aquesta que principalment hagueren motivat celebrar-lo (art. 1266 Codi Civil). En alguns casos, el Tribunal Suprem ha justificat l'estimació de l'error perquè aquest l'ha patit un contractant, per raons imputables a l'altre. Així passa quan l'error és degut, bé a maquinacions doloses o a la confiança provocada per les afirmacions o la conducta de l'altre contractant (SSTS de 4 de gener de 1982, 20 de novembre de 1973).  
L'aplicació d'aquestes consideracions al supòsit enjudiciat, sobre la base d'estimar provats els fets essencials de la demanda, condueix a apreciar l'existència de vici en el consentiment en l'atorgament de la requerida escriptura relativa a la plaça de garatge número 53 de l'edifici número 107 actual de l'avinguda de Blasco Ibáñez, a València, a favor dels mateixos compradors respecte dels quals es va atorgar la primera escriptura de 2 d'agost de 1979; determinant de la nul·litat de l'escriptura datada el 23 de juny de 1982 davant del notari Emilio Garcelo Codoñer, amb el número 1499 del seu protocol.  
Quant a la petició que es deixe sense efecte la inscripció registral a favor dels demandats derivada de l'esmentada segona escriptura pública, s'ha de resoldre igualment de forma favorable als accionants; atés que, de conformitat amb l'article 79 de la Llei Hipotecària, "podrà demanar-se i haurà d'ordenar-se, si escau, la cancel·lació total de les inscripcions quan:  
3) Es declare la nul·litat del títol en virtut de la qual s'haja fet". Estime, en conseqüència, la demanda.  
Tercer. Costes. S'han d'imposar a la part demandada, en aplicació del que estableix l'article 394 de la Llei d'Enjudiciament Civil.  
  
Vistos els preceptes legals esmentats i els altres aplicables de manera general i pertinent.  
  
Dispositiva  
Estime la demanda formulada pel procurador Carlos Gil Cruz, en nom i representació de María José Morales Gabriel i Andrés Ballester Ríos, contra Concepción Valls Morant i l'herència jacent de Manuel Monzó Torrijo; i declare la nul·litat de l'escriptura de compravenda subscrita entre els actors i els senyors Valls-Monzó, en data 23 de juny de 1982, davant del notari de València Emilio Garnelo Codoñer, amb el número 1.499 del seu protocol, i condemne els demandats a sotmetre's a aquesta declaració. I ordene la cancel·lació de la inscripció registral derivada de l'esmentada escriptura pública. Amb la imposició de costes processals als demandats.  
Mode d'impugnació: mitjançant un recurs d'apel·lació davant de la Audiència Provincial de València (art. 455 LECn).  
El recurs es prepararà a través d'un escrit presentat en aquest Jutjat dins del termini de cinc dies, que es limite a citar la resolució apel·lada i on es manifeste la voluntat de presentar un recurs, amb la indicació dels pronunciaments que impugna (art. 57.2 LECn) i amb l'acreditació prèvia d'haver consignat 50 euros al compte de dipòsits i consignacions del Jutjat en preparar-se, el recurs d'apel·lació, i caldrà indicar en concepte de "Recurs" seguit del codi "02 apel·lació"; s'indicaran els esmentats conceptes després dels 16 dígits del compte expedient separats per un espai, en el cas que es realitze a través de transferència bancària. S'han de realitzar tants ingressos diferenciats com resolucions a recórrer (disposició addicional 15 LO 1/2009, 3 de novembre).  
Aquesta és la meua sentència, que pronuncie, mane i firme».  
I atés que els demandats esmentats, Concepción Valls Morant i herència jacent de Manuel Monzó Torrijo, es troben en parador desconegut, expedisc aquest edicte a fi que valga de notificació de forma deguda.  
  
València, 7 de novembre de 2011.- La secretària judicial: Asunción Solis García del Pozo.